‘Oorskot in massagraf nie dié van stropers’Argieffoto Foto: wwf.panda.org SANParke het die EFF se bewerings ontken dat die menslike oorskot wat in ŉ massagraf in Bosbokrand gevind is, dié van vermeende stropers is wat in die Krugerwildtuin doodgeskiet is. Volgens SANParke het die departement van gesondheid in Mpumalanga reeds bevestig dat die persone wat in die Saselani-begraafplaas begrawe is nie geïdentifiseer kon word nie en dat hulle dus armlastige begrafnisse ontvang het. “Die roekelose verklaring deur die EFF moet verwerp word met die minagting wat dit verdien,” het Edna Molewa, minister van omgewingsake, gesê. “Dit is duidelik ŉ politieke slenter.” Volgens SANParke word die polisie na elke toneel uitgeroep waar daar in kontak gekom word met gewapende stropers en word daar ŉ volledige ondersoek gedoen. “Ons beskou die verklaring deur die EFF as ŉ poging om ons aandag te probeer aflei deur gemeenskappe te laat glo die wildtuin is ŉ oorlogsone. Die stroop van wilde diere is ŉ werklike probleem in die land en moet nooit misbruik word vir politieke speletjies nie,” het Molewa gesê.